贈張德恭
作者：陳造
朝代：宋

paragraphs: 少日試推敲，未脫蜂鶴病。
世間十全手，噬肯愛三請。
即今悔少作，草草生氣盛。
逢人忍脩縮，拜手博是正。
往往掉其臂，百叩不一應。
贔屭仰前修，萎憊不能勁。
從君父子遊，似頗識蹊徑。
使君唾隋珠，枚叟每後乘。
郎君撞烟樓，楚珩復相映。
兩豪五字律，萬象一清鏡。
賸馥副羣趨，餘風振不競。
郵城望迎鑾，未敢憚奔命。
向來從渠後，無乃瑩吾聽。
回省多岐亡，滿冀一語訂。
此篇尤愛我，見推乃見警。
政使元白前，向君亦脩敬。